text: 30 skrotbiler udbrændte i hal
  10 februar 2012 kl. 08.20
  Ca. 30 skrottede biler blev ødelagt ved en brand i en lagerhal i Lindved. Røg fra de brændende bildæk kunne ses ti kilometer væk.
  Brandfolk fra Vejle, Tørring og Hedensted deltog i slukningen, der tog næsten fire timer. De skrottede biler var alle miljøbehandlede - det vil sige, at alle brandbare væsker var fjernet. Men sæder og interiør - og dækkene - brændte kraftigt.
  Det var en hal hos firmaet Dania Affaldsservice på Ny Agerbølvej 2 i Lindved, som brændte. 
  Hallen er åben i den ene gavl. Det betød, at varmen kunne komme ud, så selve hallen ser ud til at kunne reddes. 
  Ingen personer kom til skade ved branden. Politiet i Horsens skal i dag se nærmere på brandårsagen.
  